สผ.ดึงสหรัฐญี่ปุ่นถือแปลงพม่า
PTTEP ดึงยักษ์สหรัฐญี่ปุ่น ร่วมถือหุ้นแปลงสัมปทาน M11 เมียนมาร์ ลุยเจาะแหล่งน้ำลึกปลายไตรมาส 3 ปีหน้า โบรกเกอร์ลุ้นไตรมาส 3 มีกำไรพิเศษมอนทารา
4 ก.ย. 2555

PTTEP ดึงยักษ์สหรัฐญี่ปุ่น ร่วมถือหุ้นแปลงสัมปทาน M11 เมียนมาร์ ลุยเจาะแหล่งน้ำลึกปลายไตรมาส 3 ปีหน้า โบรกเกอร์ลุ้นไตรมาส 3 มีกำไรพิเศษมอนทารา
นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม (PTTEP) เปิดเผยว่า บริษัท ปตท.สผ. อินเตอร์เนชั่นแนล (ปตท.สผ.อ.) ซึ่งเป็นบริษัทย่อยผู้ดำเนินการและถือหุ้นทั้งหมดในแปลงเอ็ม 11 ซึ่งมีพื้นที่ 5,373 ตารางกิโลเมตร ตั้งอยู่บริเวณน้ำลึกในอ่าวเมาะตะมะ สาธารณรัฐแห่งสหภาพเมียนมาร์ ได้บรรลุข้อตกลงในการดึงบริษัท Total E&amp;P Myanmar (Total) และ JX Nippon Oil &amp; Gas Exploration (Myanmar) ซึ่งเป็นบริษัทย่อยของ JX Nippon Oil &amp; Gas Exploration Corporation เข้าเป็นผู้ร่วมทุนในแปลงเอ็ม 11 ในสัดส่วน 40% และ 15% ตามลำดับ
ทั้งนี้ ปตท.สผ.อ. จะยังคงเป็นผู้ดำเนินการและถือสิทธิการร่วมทุนในสัดส่วน 45% ในโครงการนี้ต่อไป โดยการเข้าร่วมทุนดังกล่าวจะมีผลบังคับเมื่อได้รับการอนุมัติจากรัฐบาลสหภาพเมียนมาร์ โดย ปตท.สผ.อ. และผู้ร่วมทุนมีแผนงานเจาะหลุมสำรวจในแปลงเอ็ม 11 จำนวน 1 หลุม ภายในไตรมาส 3 ปี 2556
อย่างไรก็ตาม การหาผู้ร่วมทุนเป็นส่วนหนึ่งของกลยุทธ์ในการบริหารและกลั่นกรองการลงทุน เพื่อให้การลงทุนมีความเหมาะสมทั้งในด้านการสร้างมูลค่าเพิ่มให้แก่โครงการและการบริหารความเสี่ยง 
นักวิเคราะห์จาก บล.ดีบีเอสวิคเคอร์ส ระบุว่า ฝ่ายวิจัยยังคงเป้าหมายกำไรของ PTTEP ปีนี้ที่ 5.39 หมื่นล้านบาท เพิ่มขึ้น 19.6% จากปีที่ผ่านมา และมองว่าในไตรมาส 3 นี้ บริษัทจะบันทึกกำไรพิเศษจากผลการสำรองจากแหล่งมอนทารา และจะมีเงินชดเชยประกันจากไฟไหม้แท่นขุดเจาะประมาณ 72 ล้านเหรียญสหรัฐ
บล.เอเซีย พลัส ระบุว่า จากการสัมภาษณ์ผู้บริหาร ปตท. (PTT) ยืนยันว่า บริษัทไม่จำเป็นต้องเพิ่มทุน แม้ว่าจะใช้เงินลงทุนจำนวนมากในปีนี้ และแผน 5 ปี (2555-2559) จะใช้งบลงทุน 3.97 แสนล้านบาท ซึ่งรวมเพิ่มทุน ปตท.สผ.ด้วย โดย 42% เป็นงบเพื่อซื้อกิจการ 33% ลงทุนในก๊าซรวมถึงถ่านหินด้วย ซึ่งบริษัทคาดหวังว่าในปี 2563 กำไรจากถ่านหินจะขยับมาอยู่ที่ 63% จาก 2% เมื่อปี 2554